Þriðja bikarmót ársins í götuhjólreiðum fór fram í Hvalfirði í gær þar sem hjólað var frá Hlöðum ( rétt norðan við Ferstiklu ) og svo suðurleiðina tæplega 24 km , milli Fossár og Hvammsvíkur , þar sem snúningspunktur var . Teknir voru tveir hringir og var bikarvegalengdin um 95 km samtals . Einnig var keppt í styttri vegalengdum , 48 km og 27km . Fæðing keppninnar var ekki alveg sú einfaldasta , en upphaflega var hugmyndin að hjóla bara einn hring þar sem snúið yrði við með að fara inn í Eyrarfjallsveg og um nokkra km af malarkafla . Í vikunni fyrir keppni kom þó upp umræða um hvort slíkt væri skynsamlegt og í samræmi við reglur um bikarkeppnir í götuhjólaflokki . Tindur , sem sá um skipulag keppninnar , ákvað svo að breyta fyrirkomulaginu og var hugmyndin að fara frá Hlöðum að Tíðaskarði og til baka . Hins vegar var því breytt aftur og varð fyrirkomulagið sem lýst er hér í byrjun ofan á . Það mætti eiginlega segja að það hafi verið gluggaveður í gær í Hvalfirðinum . Gríðarlega fallegt , en vindurinn bæði kældi og gerði hjólurum erfitt fyrir . Talsverður vindur með leiðinlegum vindhviðum setti smá strik í reikninginn , en 136 hófu leika . Það verður hins vegar að segja að sú keppnisleið sem valin var er mjög skemmtileg og býður upp á mjög mikla möguleika og er vonandi að þetta mót festi sig í sessi sem árlegur viðburður . Bæði er mikið um styttri brekkur sem bjóða upp á endalausa möguleika á breiki og kallar á að keppendur séu alltaf á tánum og gefi allt í allan tímann . Þá er einnig um mjög áhorfendavæna vegalengd að ræða , þar sem vel staðsettir áhorfendur geta séð pelotonið fara fram hjá fjórum sinnum . Þá eru sjö tímatökusvæði fyrir 95 km vegalengdina + lokapunkturinn þannig að gaman er að fylgjast með á Tímatöku.net líka . Birkir í solo breiki rétt fyrir snúninginn á seinni hring . Sex hjólarar komu á eftir Birki . En að keppninni sjálfri . Í Elite flokki karla breikaði sjö manna hópur nokkuð snemma og var með tæplega hálfrar mínútu forskot strax í Botni ( eftir um 13km ) . Þar voru meðal annars bæði Birkir Snær Ingvason og Óskar Ómarsson sem eru í Airport direct liðinu . Var þessi hópur saman á leiðinni til baka og svo út að Botni á öðrum hring . Fljótlega þar á eftir fór Birki Snær hins vegar í solo breik og var hann með um 20 sek forskot í snúningnum og bætti hann við á leiðinni til baka og var kominn í 40 sek í Botni á bakaleiðinni . Endaði hann með að koma einn í mark um 20 sek á undan næsta manni , en það var Óskar eftir endasprett við Stefán Orra Ragnarsson . Bjarni Garðar Nicolaisson kom svo fjórði , Kristófer Gunnlaugsson fimmti , Kristinn Jónsson sjötti og Eyjólfur Guðgeirsson sjöundi . Næstu tveir komu svo um ellefu mínútum á eftir fyrstu mönnum . Það sem gerði solo breikið ekki síður öflugra voru fyrrnefndar veðuraðstæður , en vindurinn skall vel á keppenum . Hviðurnar gerðu það reyndar að verkum að erfitt gat verið að vera of nálægt næsta manni þar sem oft kom til þess að hjólin kipptust aðeins til . Átti þetta sérstaklega við á hröðum köflum niður brekkur . Hins vegar var ekki verið að gefa mikið í pelotoninu sem kom á eftir , sem líklegast skrifast á blöndu af stuðningi frá liðsfélagnum Óskari og klassískri störukeppni í hjólakeppnum þar sem enginn vill nota sína orku í að koma öðrum framar . Allavega komst Birkir einn til baka í fyrsta sæti . Í elite flokki kvenna og masterflokki karla , sem ræsa á sama tíma , var farið af stað með ágætu trukki . Eins og hjá öðrum hafði vindurinn talsvert að segja og tognaði vel á hópnum upp brekkuna áður en hjólað er niður að Hvalstöð . Í botni voru þrjár konur og þrettán úr masterflokki karla í breiki . Á bakaleiðinni slitnuðu þrír úr mastersflokknum frá hópnum auk Bríetar Kristýar Gunnarsdóttur í Elite flokki kvenna , en hún missti keðjuna . Karen Axelsdóttir hætti þátttöku eftir fyrsta hring , en þá var hún í fremsta hóp , en Ágústa Edda Björnsdóttir , sem var þar einnig hélt áfram og var meðal fremstu manna . Kom hún fyrst í mark í kvennaflokki eftir endasprett við Orra Einarsson í masterflokki karla . Frá Botni og að endamarkinu höfðu fjórir slitið sig frá og komu þeir fyrstir í mark í mastersflokki karla . Þar var fyrstur Sæþór Ólafsson , annar var Bjarki Sigurjónsson , Bjarni Birgisson í þriðja og Atli Jakobsson í fjórða sæti . Masters karla stuttu fyrir lokasnúning . Fyrsti hópurinn í masters karla ásamt Ágústu Eddu í elite kvenna . Þetta er í annað skiptið á innan við viku sem bæði Ágústa og Birkir taka sigurinn í hjólakeppni . Þannig var Birkir fyrstur í Suðurstrandarveginum síðustu helgi og Ágústa tók sigur í Cervelo TT í Grindavík á þriðjudaginn . Þá var hún einnig í öðru sæti í Suðurstrandarveginum , þannig að vikan hefur verið gjöful fyrir þau bæði . Í U17 kvenna var Bergdís Eva Sveinsdóttir fyrst , en önnur var Natalía Erla Cassata . Í U17 drengja var Matthías Schou-Matthíasson fyrstur eftir endasprett við Fannar Frey Atlason sem var annar aðeins sekúndu á eftir Matthíasi . Davíð Jónsson var svo þriðji . Inga Birna Benediktsdóttir var fyrst í junior-flokki kvenna og Jóhann Dagur Bjarnason fyrstur í junior-flokki karla . Í mastersflokki kvenna var Björg Hákonardsóttir fyrst með ágætt forskot á þær Örnu Ösp Herdísardóttur , sem varð í öðru sæti og Kristrúnu Lilju Daðadóttur sem var í þriðja sæti . Voru þær Arna og Kristrún á sama tíma , en Arna sjónarmun á undan . Bergdís í U17 kvenna . Natalía í U17 kvenna . Það er ljóst að Hvalfjörðurinn býður upp á mjög góðar götuhjólakeppnisaðstæður og gæti leið eins og valin var í gær gert keppnina talsvert áhorfendavænni en margar aðrar keppnir . Vonandi mun veðrið í ár ekki koma í veg fyrir að þessi keppni fái að blómstra og haldið verði áfram að þróa hana . Félagsheimilið að Hlöðum er einnig einstaklega skemmtilegur staður til að koma saman eftir keppnina og afhenda verðlaun og ekki skemmir að sundlaug og sturta sé í boði . Framundan er nokkuð rólegt tímabil hjá götuhjólafólki , en næstu keppnir eru þó stórar kanónur . Þannig er Íslandsmótið í götuhjólreiðum í Skagafirði 23. júní og beint í kjölfarið hefst Cyclothonið . Helgina eftir ( 30. júní ) er svo Íslandsmeistaramótið í tímatöku . Björn Ármann fær rokkstig fyrir að mæta á stálhjóli með skiptum upp á gamla mátann á stönginni . Fyrir þá sem vilja horfa aðeins út fyrir götuhjólaboxið er þó nóg í gangi . Næstu helgi fer fram Bláa lóns þrautin og samkvæmt póstum á keppnisspjalli hjólreiðafólks á Facebook hefur eftirspurn eftir miðum sjaldan verið meiri . Helgina eftir er svo bæði Rangárþing ultra og annað bikarmót ársins í downhill sem fram fer í Vífilstaðahlíð . Sveinbjörn J. Tryggvason fær þakkir fyrir myndirnar .